《寄虔州东禅惠长老》
宋代·陈舜俞

山僧未识面，远想何潇洒。
客从赣上来，肯可必儒雅。
学诗拟柴桑，陈编长在把。
冥搜得佳句，冲淡相上下。
由来渊源远，知解妙空假。
史君固好善，公馀枉车马。
玄谈閒清吟，至乐匪尊斝。
借问岁早晚，重修远公社。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。